Εκτίμηση της μιτροειδικής ανεπάρκειας σε ασθενείς με διατατικού και ισχαιμικού τύπου μυοκαρδιοπάθεια
Authors: Παπαδοπούλου Κλειώ 
Published: January 2014

Η λειτουργική ανεπάρκεια της μιτροειδούς βαλβίδας αποτελεί κοινή επιπλοκή σε ασθενείς με ισχαιμική (ΙΜ) ή ιδιοπαθή διατατική μυοκαρδιοπάθεια (ΔΜ). Σκοπός της μελέτης ήταν η κατανόηση του μηχανισμού της μιτροειδικής ανεπάρκειας και η έρευνα των διαφορών μεταξύ των ασθενών με ΙΜ και ΔΜ με την υπερηχοκαρδιογραφία. Μελετήσαμε 55 ασθενείς με ΙΜ και 48 με ΔΜ που υποβλήθηκαν σε πλήρη υπερηχοκαρδιογραφική μελέτη. Κριτήρια εισαγωγής στη μελέτη αποτέλεσαν: συμπτωματολογία ΚΑ, κλάσμα εξωθήσεως <40%, παρουσία τουλάχιστον ήπιας ανεπάρκειας μιτροειδούς βαλβίδας με δομικά φυσιολογική βαλβίδα, φλεβοκομβικός ρυθμός. Υπολογίστηκαν οι διαστάσεις, οι όγκοι, το κλάσμα εξωθήσεως, ο δείκτης σφαιρικότητας της αριστερής κοιλίας (SI) και εκτιμήθηκε η διαστολική της λειτουργία. Η βαρύτητα της μιτροειδικής ανεπάρκειας έγινε με το έγχρωμο Doppler και με υπολογισμό της δραστικής επιφάνειας στομίου παλινδρόμησης (ERO). Ως εκτίμηση της παραμόρφωσης της μιτροειδικής συσκευής υπολογίστηκαν η απόσταση του σημείου σύγκλεισης των πτυχών της μιτροειδούς από το επίπεδο του δακτυλίου (CH), η διάμετρος του μιτροειδικού δακτυλίου (MA) και το εμβαδόν που περικλείεται μεταξύ του δακτυλίου και των πτυχών της βαλβίδας (tenting area). Χρησιμοποιώντας τo ιστικό Doppler καταγράφηκαν οι μυοκαρδιακές συστολικές και διαστολικές ταχύτητες στο επίπεδο του δακτυλίου, στα βασικά και μέσα τμήματα του πλαγίου, προσθίου και κατωτέρου τοιχώματος της αριστερής κοιλίας. Οι ασθενείς με ΙΜ ήταν μεγαλύτερης ηλικίας και είχαν συχνότερα σακχαρώδη διαβήτη. Οι ομάδες δεν παρουσίασαν διαφορά στο κλάσμα εξωθήσεως της αριστερής κοιλίας και τη λειτουργική κλάση. Ο τελοδιαστολικός και ο τελοσυστολικός όγκος ήταν μεγαλύτεροι στους ασθενείς με ΙΜ οι οποίοι παρουσίαζαν σοβαρότερη αναδιαμόρφωση με βάση το δείκτη σφαιρικότητας και σοβαρότερη ανεπάρκεια μιτροειδούς και παραμόρφωση της μιτροειδικής συσκευής. Στο σύνολο των ασθενών παρατηρήθηκε ισχυρή θετική συσχέτιση του ERO με τους όγκους, τα μεγέθη CH, MA και tenting area και αρνητική συσχέτιση με το δείκτη σφαιρικότητας (SI) ενώ δεν καταγράφηκε σημαντική συσχέτιση με το κλάσμα εξωθήσεως. Καταγράφηκε σημαντική αρνητική συσχέτιση με τις ιστικές συστολικές ταχύτητες στο μιτροειδικό δακτύλιο, το μέσο μεσοκοιλιακό, το μέσο πρόσθιο, το βασικό κατώτερο και το μέσο κατώτερο τοίχωμα. Ωστόσο μόνο στους ασθενείς με ΙΜ καταγράφηκε σημαντική αρνητική συσχέτιση με τις συστολικές ταχύτητες στο μιτροειδικό δακτύλιο, το μέσο μεσοκοιλιακό, το βασικό και μέσο πρόσθιο, το βασικό κατώτερο και το μέσο κατώτερο τοίχωμα. Επιβεβαιώθηκε η σημαντική θετική συσχέτιση του ERO με CH, tenting area και MA και στις δύο ομάδες. Προέκυψε ότι ο σημαντικότερος ανεξάρτητος προγνωστικός παράγοντας βαρύτητας της μιτροειδικής ανεπάρκειας ήταν και στις δύο ομάδες η απόσταση του σημείου σύγκλεισης των πτυχών της μιτροειδούς από το επίπεδο του μιτροειδικού δακτυλίου (CH). Συμπερασματικά η αναδιαμόρφωση της αριστερής κοιλίας, η παραμόρφωση της μιτροειδικής συσκευής είναι εντονότερη στους ασθενείς με ισχαιμική μυοκαρδιοπάθεια και οδηγεί σε σοβαρότερη ανεπάρκεια μιτροειδούς παρά την παρόμοια συστολική δυσλειτουργία. Η ατελής σύγκλειση των πτυχών της μιτροειδούς είναι ο κυριότερος παράγοντας της λειτουργικής της ανεπάρκειας στη χρόνια καρδιακή ανεπάρκεια και η απόσταση του σημείου σύγκλεισης των πτυχών (CH) ο ισχυρότερος προγνωστικός παράγοντας βαρύτητάς της. Οι παράμετροι του ιστικού Doppler μπορεί να χρησιμεύσουν στην εκτίμηση της βαρύτητας της μιτροειδικής ανεπάρκειας καθώς σε ασθενείς με ΙΜ οι χαμηλότερες συστολικές ταχύτητες στα υποκείμενα των θηλοειδών μυών μυοκαρδιακά τοιχώματα υποδεικνύουν συστολική δυσλειτουργία αυτών που οδηγεί σε σοβαρότερη μιτροειδική ανεπάρκεια.